ORDE do 2 de xuño de 2008 pola que se establecen as bases reguladoras para a concesión de axudas para a formación no ámbito do transporte por estrada en Galicia, e se procede á súa convocatoria para o ano 2008.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 04/06/2008

O incremento dos niveis de formación dos empresarios e traballadores do transporte por estrada é un requisito indispensable para a modernización do sector no seu conxunto, contribuíndo de xeito manifesto á obtención dun sector máis competitivo e moderno, e ao axeitado desenvolvemento e modernización das empresas, e por extensión, a facilitar a mellora da competitividade do conxunto produtivo da comunidade autónoma.
Nesta liña, xa o libro branco A política europea de transportes cara ao 2010: a hora da verdade, como a súa revisión intermedia, apostan pola formación inicial obrigatoria para todos os condutores noveis que transporten mercadorías ou pasaxeiros, así como unha formación profesional permanente e periódica para todos os condutores, como medidas favorecedoras de distintas actuacións transversais: seguridade viaria, ambiente, xestión empresarial, calidade...
Ás tradicionais necesidades formativas deste sector económico vénse unir a implantación da formación inicial e continua de condutores profesionais, implementada mediante o Real decreto 1032/2007, do 20 de xullo, polo que se regula a cualificación inicial e a formación continua dos condutores de determinados vehículos destinados ao transporte por estrada.
A consecución desta política formativa no ámbito do transporte conta coa importante contribución realizada polas asociacións profesionais de transportistas e de empresas de actividades auxiliares e complementarias do transporte por estrada, entidades recoñecidas no artigo 57 da propia Lei 16/1987, do 30 de xullo, de ordenación dos transporte terrestres (LOTT), como entidades colaboradoras coa Administración nas funcións públicas de ordenación e mellora do funcionamento do sector. Esta previsión legal foi desenvolvida tanto polo Real decreto 1211/1990, do 28 de setembro, polo que se aproba o Regulamento da LOTT (ROTT), como, no ámbito galego, polo Decreto 251/1998, do 10 de setembro, polo que se crea o Comité Galego de Transporte por Estrada e se regula o Rexistro de asociacións profesionais de transportistas e de empresas de actividades auxiliares e complementarias do transporte con ámbito de actuación na Comunidade Autónoma galega.
Por este motivo, a consideración de beneficiarios da subvención que se lles recoñece ás entidades asociativas e representativas dos profesionais do transporte permite excluír o réxime de axudas á formación deseñado nesta norma do concepto de axuda estatal que definen os artigos 87 e 88 do Tratado CE, ao non teren aquelas a consideración de empresas e, polo tanto, non afectar as subvencións que se regulan á libre competencia, razón pola que non é de aplicación, respecto das medidas establecidas nesta orde, o Regulamento (CE) nº 68/2001, da Comisión, do 12 de xaneiro de 2001, relativo á aplicación dos artigos 87 e 88 do Tratado CE ás axudas á formación (DOCE L 10, do 13 de enero de 2001).
Estas asociacións veñen desenvolvendo, nalgúns casos no marco das liñas de axudas promovidas polo Ministerio de Fomento, e noutros, por propia iniciativa, diversos programas formativos dirixidos ás diversas tipoloxías de participantes no sector (xestores, condutores, empresarios,...); e esta importante función debe ser obxecto dun apoio activo por parte da Xunta de Galicia, como unha das principais canles a través da que dirixir os esforzos que nesta materia se programaron.
As subvencións recollidas nesta orde afondan na liña instaurada pola Dirección Xeral de Transporte por Estrada do Ministerio de Fomento, complementando esta tanto coa disposición de novas accións como, sobre todo, coa apertura da posibilidade de acceso ás axudas de entidades que, polo ámbito da súa implantación específico na nosa Comunidade, non poden acceder ás axudas convocadas por aquela Administración.
Todo iso faise xa no marco da nova Lei 9/2007, do 13 de xuño, de subvencións de Galicia, así como consonte a Lei 38/2003, do 17 de novembro, xeral de subvencións, na medida en que sexa aplicable, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Por todo o exposto, e en uso das facultades que teño atribuídas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá, en réxime de concorrencia competitiva, o outorgamento de subvencións da Consellería de Política Territorial, Obras Públicas e Transportes, para a formación en relación co transporte por estrada en Galicia, que se inclúen como anexo I.
2. Así mesmo, por medio desta orde convócanse as devanditas subvencións para o ano 2008.
Artigo 2º.-Créditos orzamentarios e contía.
A concesión das axudas farase con cargo á aplicación orzamentaria 2008.08.04.512A.481.1 dos orzamentos xerais da Comunidade Autónoma de Galicia para o ano 2008, por importe de catrocentos mil euros (400.000 ).
Non obstante, os anteriores importes deben entenderse sen prexuízo de ulteriores variacións producidas como consecuencia da existencia dunha maior dispoñibilidade orzamentaria, nos termos do artigo 31.2º da Lei 9/2007, do 13 de xuño, de subvencións de Galicia.
Artigo 3º.-Requisitos dos beneficiarios e solicitudes.
1. Os requisitos que deberán reunir os beneficiarios son os enumerados no artigo 3 das bases reguladoras.
2. Para poder ser beneficiario das subvencións deberá presentarse unha solicitude axustada ao modelo normalizado incluído como anexo III da orde de convocatoria; con ela achegaranse, ademais, os documentos que se especifican no artigo 4.4º das referidas bases.
3. Respecto da convocatoria formulada mediante esta orde, non resultará de aplicación a previsión do artigo 10.1º.iii das bases reguladoras incluídas no anexo a esta orde.
Artigo 4º.-Lugar e prazo de presentación das solicitudes.
1. As solicitudes presentaranse preferentemente no rexistro auxiliar da Dirección Xeral de Transportes da Consellería de Política Territorial, Obras Públicas e Transportes (praza de Europa, 5A-2º andar, Área Central-As Fontiñas, Santiago de Compostela). Poderán, así mesmo, presentarse polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes rematará o día 12 de xullo de 2008.
Artigo 5º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras.
2. O prazo máximo para resolver e notificar a resolución será de catro meses, contados desde o día seguinte á finalización do prazo de presentación de solicitudes que se establece no artigo 4.2º desta convocatoria.
Artigo 6º.-Órganos competentes.
A Subdirección Xeral de Ordenación do Transporte será o órgano competente para instruír o procedemento de concesión destas axudas, e corresponderalle á directora xeral de Transportes resolver, por delegación da conselleira, os procedementos de concesión e aprobación do gasto. Esas resolucións porán fin á vía administrativa.
Artigo 7º.-Información aos interesados.
Sobre este procedemento administrativo poderase obter documentación normalizada ou información adicional na Dirección Xeral de Transportes, a través dos seguintes medios:
a) A súa páxina web oficial (
http://www.cptopt.xunta.es/portal/
).
b) No teléfono 981 54 45 82, da devandita dirección xeral.
c) No enderezo electrónico formacion.transportes@xunta.es.
Disposición adicional
Única.-Delegación de competencias.
Delégase no titular da Dirección Xeral de Transportes a competencia para realizar as sucesivas convocatorias das axudas a que se refire esta orde, de acordo coas bases que se inclúen como anexo I.
Disposición derradeira
Única.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de xuño de 2008.
María José Caride Estévez
Conselleira de Política Territorial, Obras Públicas e Transportes
ANEXO I
Bases reguladoras para a concesión de axudas para a formación no ámbito do transporte por estrada en Galicia
Artigo 1º.-Obxecto.
1. As subvencións reguladas por estas bases teñen por obxecto fomentar a realización en Galicia de cursos ou seminarios sobre temas de interese para o sector do transporte por estrada, co fin de mellorar a formación dos profesionais do sector no seu conxunto.
2. O procedemento de concesión destas subvencións tramitarase en réxime de concorrencia competitiva.
Artigo 2º.-Contía das axudas, financiamento e concorrencia.
1. As axudas outorgaranse de acordo coas consignacións orzamentarias dispoñibles para cada exercicio e poderán cubrir ata o 100% do custo total dos cursos ou seminarios.
Para determinar a contía que corresponda outorgar para cada curso ou seminario seleccionado de acordo cos criterios indicados no artigo 10, teranse en conta os custos medios dos ditos cursos en relación cos custos do conxunto de cursos ou seminarios do mesmo tipo para os que se solicitasen estas axudas.
A relación de materias para as que se pode pedir a axuda publicarase como anexo II á orde de convocatoria; igualmente, a relación de cursos e subvencións de referencia para as distintas actividades publicarase na páxina web indicada no artigo 7 da orde pola que se establecen estas bases reguladoras, ou na que se indique na respectiva resolución de convocatoria, se é o caso, e manterase publicada nela durante todo o prazo de presentación de solicitudes.
2. As axudas previstas nestas bases serán compatibles con calquera outra outorgada por outros departamentos, administracións ou entes públicos ou privados, nacionais e internacionais, mais sen que, en ningún caso, o conxunto de axudas recibidas poida superar nin o custo máximo estimado, nin o real, da actividade que desenvolverá o beneficiario, ou, de ser o caso, a porcentaxe máxima do investimento legalmente establecido.
Artigo 3º.-Beneficiarios.
1. Poderán ser beneficiarios das axudas, sen prexuízo de reunir os demais requisitos establecidos nestas bases, as asociacións profesionais de transportistas ou de empresarios de actividades auxiliares ou complementarias do transporte, ou as federacións destas, que xustificasen ante a Dirección Xeral de Transportes, con anterioridade á data de publicación desta orde, a súa representatividade no marco do sector profesional, para os efectos do regulado polo Decreto 251/1998, do 10 de setembro, polo que se crea o Comité Galego de Transporte por Estrada e se regula o Rexistro de Asociacións Profesionais de Transportistas e de Empresas de Actividades Auxiliares e Complementarias do Transporte, participen ou non, de xeito efectivo, no referido órgano de representación.
As entidades referidas terán que ter acreditada unha representatividade que lles outorgue, ou puidese outorgar, cando menos, un vinte e cinco por cento dos dereitos de voto correspondentes ao ámbito provincial en que desenvolvan a súa actividade ou, alternativamente, un quince por cento, no ámbito do conxunto da comunidade autónoma.
2. As entidades indicadas no punto anterior deberán, no momento de presentar a solicitude, non estar incursas en ningún dos supostos previstos no artigo 10 da Lei 9/2007, do 13 de xullo, de subvencións de Galicia.
Artigo 4º.-Solicitudes.
1. Para poder ser beneficiario das subvencións deberá presentarse, previamente á realización da actividade, unha solicitude axustada ao modelo normalizado que se inclúe como anexo III da orde pola que se aproban estas bases, ou, de ser o caso, ao modelo que se incorpore á resolución de convocatoria das axudas, cuberto por medios informáticos ou, no seu defecto, a máquina; esta solicitude irá acompañada dos documentos especificados no número 4 deste artigo.
2. Os impresos normalizados de solicitude poderán descargarse na páxina web da Consellería de Política Territorial, Obras Públicas e Transportes (www.cptopt.xunta.es), ou ben recollerse nas seguintes dependencias administrativas:
a) Dirección Xeral de Transportes.
b) Servizos provinciais de Transportes da Coruña, Lugo, Ourense e Pontevedra.
3. Na solicitude de axuda incorporarase unha declaración responsable referente aos seguintes aspectos:
a) Cumprimento dos requisitos necesarios para acollerse ás axudas reguladas nestas bases, así como das obrigas e compromisos que nelas se establecen.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta Administración considere oportunas, e realice tanto mediante os seus propios medios, como mediante a colaboración de servizos externos.
d) Non estar incurso en ningún dos supostos previstos no artigo 10 da Lei 9/2007, do 13 de xullo, de subvencións de Galicia.
Así mesmo, o impreso de solicitude incluirá unha declaración sobre as axudas solicitadas e/ou concedidas por outras administracións públicas para o mesmo proxecto, con indicación das contías, ou, de ser o caso, indicación de que non recibiu ningunha.
4. Xunto coa solicitude achegarase a seguinte documentación, en orixinal ou fotocopia cotexada por funcionario público ou órgano oficial competente:
a) Documento nacional de identidade (DNI) da persoa que asine a solicitude en nome da entidade solicitante, e xustificación da representación exercitada.
b) Tarxeta de identificación fiscal (CIF), acta de constitución e estatutos da entidade solicitante.
c) Certificación bancaria orixinal do número de conta do solicitante (só necesaria no caso de non constar de alta no rexistro de terceiros da Xunta de Galicia).
d) Certificación expedida pola Axencia Tributaria de estar ao corrente do pagamento das obrigas tributarias.
e) Certificación de estar ao corrente do pagamento das obrigas coa Seguridade Social.
f) Memoria xustificativa da actividade para a que se solicita a axuda, coa estrutura e no formato indicado no anexo IV da orde pola que se establecen estas bases, ou da respectiva resolución de convocatoria, e o seguinte contido mínimo: orzamento detallado, descrición do contido dos cursos ou seminarios, xustificación da súa conveniencia, colectivo a que vai dirixida; así mesmo, poderán xuntarse cantos documentos se considere que poden facilitar a valoración dos aspectos indicados no artigo 10.
Artigo 5º.-Lugar e prazo de presentación das solicitudes.
1. As solicitudes presentaranse preferentemente no rexistro auxiliar da Dirección Xeral de Transportes da Consellería de Política Territorial, Obras Públicas e Transportes. Poderán, así mesmo, presentarse polos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes virá determinado na resolución de convocatoria das axudas.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. De conformidade co disposto no artigo 20.3º da Lei 9/2007, do 13 de xullo, de subvencións de Galicia, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos.
Non obstante, o solicitante poderá denegar expresamente o consentimento; deberá presentar entón a certificación nos termos previstos regulamentariamente.
3. De conformidade co artigo 20.3º da Lei 9/2007, do 13 de xuño, de subvencións de Galicia, ás solicitudes dos interesados xuntaránselles os documentos e as informacións determinados na norma ou convocatoria, salvo que os documentos exixidos xa estivesen en poder de calquera órgano da Administración actuante; neste caso, o solicitante poderá acollerse ao establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou a dependencia nos cales foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan.
Nos supostos de imposibilidade material de obter o documento, o órgano competente poderá requirirlle ao solicitante a súa presentación, ou, no seu defecto, a xustificación por outros medios dos requisitos a que se refire o documento, con anterioridade á formulación da proposta de resolución.
4. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos. Todo isto farase consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
5. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 7º.-Órganos competentes.
1. Deléganse na persoa titular da Dirección Xeral de Transportes as competencias para resolver os procedementos de concesión, aprobación do gasto e demais actuacións necesarias para o desenvolvemento das axudas obxecto destas bases.
2. A Subdirección Xeral de Ordenación do Transporte será o órgano competente para a instrución do procedemento de concesión das subvencións, correspondéndolle como tal o exercicio das facultades previstas no artigo 21 da Lei 9/2007, do 13 de xullo, de subvencións de Galicia.
Artigo 8º.-Instrución dos procedementos.
1. O órgano instrutor será o encargado de verificar o cumprimento das condicións exixidas nestas bases ou na normativa de aplicación para ser beneficiario das axudas. Para tal fin, analizará as solicitudes presentadas e a documentación que as acompañe, comprobando o cumprimento dos requisitos para ser beneficiarios.
2. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algunha das exixencias contidas nestas bases requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se terá por desistido na súa petición, logo da correspondente resolución.
3. Sen prexuízo do disposto no parágrafo anterior, poderá requirírselle ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e que conten coa documentación necesaria serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases, na orde de convocatoria ou na restante normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de declaración da súa inadmisión, na cal se indicarán as causas desta.
Artigo 9º.-Comisión de Valoración.
1. A Comisión de Valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte. Para tal fin, elaborará un informe no cal figurarán de xeito individualizado os solicitantes que cumpren os requisitos para obter a subvención, e no cal se especificará a valoración que lles corresponde segundo os devanditos criterios. Así mesmo, indicarase o importe da axuda para cada un deles, ata esgotar o crédito dispoñible.
2. A Comisión de Valoración estará composta polos xefes dos seguintes servizos dependentes da Dirección Xeral de Transportes:
a) Servizo de Informes, Autorizacións e Xunta Arbitral.
b) Servizo de Estudos e Apoio Xurídico.
c) Servizo de Concesións.
En caso de ausencia, vacante ou enfermidade dos anteriores, a persoa titular da Dirección Xeral de Transportes poderá nomear substitutos de entre funcionarios dos grupos A ou B da referida dirección xeral.
3. As solicitudes que non puidesen ser atendidas por insuficiencia de crédito quedarán en reserva, e poderán, de ser o caso, subvencionarse ben co crédito que quedase libre de producirse algunha renuncia por parte dos beneficiarios, ben co incremento do crédito orzamentario destinado a estas axudas. Para estes efectos poderán realizarse sucesivos informes conforme o sinalado neste artigo.
Artigo 10º.-Criterios de valoración.
1. A valoración das solicitudes formuladas efectuarase, de xeito independente para cada curso ou xornada para a que se instase a axuda, e teranse en conta os seguintes criterios de valoración:
i. Representatividade total da asociación no ámbito profesional, ponderada en atención ao número de vehículos pertencentes ás empresas integradas na asociación, segundo os datos que constan na Dirección Xeral de Transportes para os efectos de renovación da composición e votos do Comité Galego de Transportes: ata 20 puntos.
As entidades que poidan ter a condición de beneficiarios por estar integradas no Comité Galego de Transportes, pero non sexan representativas de empresas titulares de vehículos con persoal de condución para o desenvolvemento da actividade ou do sector de actividade que representen, terán cero puntos nesta epígrafe.
ii. Adecuación dos temas obxecto de estudo ao interese público do transporte por estrada e ás necesidades de formación, ata 25 puntos.
Para estes efectos, cada actividade valorarase, atendendo á memoria presentada, dentro das puntuacións máximas orientativas que se insiren como valoración da orientación ao ámbito do transporte, na relación de cursos incorporada como anexo II desta orde.
iii. A correcta execución das actividades que fosen obxecto de axudas outorgadas para a formación en relación co transporte por estrada en Galicia, conforme coas presentes bases reguladoras: ata 10 puntos.
iv. Custo do curso, xornada ou actividade en relación coa súa duración, natureza e contido: ata 25 puntos.
v. Compromiso do uso da lingua galega no desenvolvemento da actividade: ata 20 puntos, avaliables segundo os seguintes criterios acumulativos:
-Uso da lingua galega na difusión e publicidade dos cursos: ata 3 puntos;
-Uso da lingua galega no material didáctico empregado: ata 7 puntos;
-Uso da lingua galega polo persoal encargado de impartir os cursos: ata 10 puntos.
2. As axudas outorgaranse aos que ocupen os primeiros lugares na relación de beneficiarios elaborada consonte os puntos anteriores, ata esgotar o crédito orzamentario dispoñible.
Artigo 11º.-Resolución e notificación.
1. Á vista do informe da Comisión de Valoración, o órgano instrutor formulará a proposta de resolución, que elevará á persoa titular da Dirección Xeral de Transportes, para que esta dite a resolución que corresponda para cada solicitante.
No caso de que, atendendo ás solicitudes formuladas, resulte acreditada a suficiencia do crédito dispoñible, o órgano instrutor poderá elevar propostas parciais de resolución, e procederse a resolver sucesivamente as distintas solicitudes formuladas por orde cronolóxica de conclusión dos correspondentes expedientes administrativos.
En ningún caso o importe da subvención concedida poderá superar o custo da actividade que vai desenvolver o beneficiario ou, de ser o caso, a porcentaxe máxima do investimento subvencionable legalmente establecido.
2. O prazo máximo para resolver e notificar a resolución será de catro meses contados desde o día seguinte á finalización do prazo de presentación de solicitudes que estableza a convocatoria. Se transcorrese este prazo sen que ditase resolución expresa, os interesados poderán entender desestimadas as súas solicitudes por silencio administrativo.
3. A concesión ou a denegación da axuda será notificada ao solicitante de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Adicionalmente, as axudas concedidas publicaranse no Diario Oficial de Galicia, de concorrer os supostos previstos no artigo 15 da Lei 9/2007, do 13 de xuño, de subvencións de Galicia, e, en todo caso, na páxina web da Consellería de Política Territorial, Obras Públicas e Transportes, na epígrafe de Transportes.
Artigo 12º.-Réxime de recursos.
As resolucións ditadas ao abeiro destas bases e da orde de convocatoria, así como a desestimación presunta de solicitudes, poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o mesmo órgano que ditou a resolución, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da axuda poderá dar lugar á modificación da resolución de concesión. As persoas ou entidades beneficiarias están obrigadas a comunicarlle á Dirección Xeral de Transportes calquera circunstancia ou eventualidade que poida afectar substancialmente ao destino ou á correcta aplicación da axuda outorgada.
2. O acto polo que se acorde ou se denegue a modificación da resolución será ditado pola persoa titular da Dirección Xeral de Transportes, logo da instrución do correspondente expediente, no cal se lle dará audiencia ao interesado.
Artigo 14º.-Obrigas dos beneficiarios.
1. Os beneficiarios das subvencións reguladas nestas bases asumen as obrigas recollidas con carácter xeral na normativa de subvencións e, especificamente, as seguintes:
a) Obriga de reintegro, total ou parcial, da subvención percibida no suposto de incumprimento das condicións establecidas para a súa concesión.
b) Obriga de permitir que a Dirección Xeral de Transportes realice as comprobacións e inspeccións que considere oportunas, ben de xeito directo, ben mediante equipos ou persoal externo designado e acreditado para o efecto, co fin de comprobar a veracidade dos datos e da documentación presentada, así como de facer o seguimento e control das axudas concedidas.
c) Obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Cuentas e o Consello de Contas, no exercicio das súas funcións de fiscalización e control.
2. Os beneficiarios das axudas estarán obrigados a facer constar na publicidade e difusión dos cursos ou seminarios a lenda: Curso/seminario/xornada (segundo proceda) subvencionado pola Dirección Xeral de Transportes, da Consellería de Política Territorial, Obras Públicas e Transportes da Xunta de Galicia, no marco do Programa de formación para o transporte por estrada 2008-2009.
Nos supostos en que os cursos ou seminarios subvencionados non sexan gratuítos para os asistentes a estes, a entidade organizadora unicamente poderá percibir daqueles a cantidade correspondente á parte do custo non subvencionada, feito que debe constar documentalmente.
3. Igualmente, os beneficiarios das axudas estarán obrigados a pór á disposición da Dirección Xeral de Transportes un mínimo dun 15% das prazas dispoñibles para cada curso (cun mínimo de 3 prazas por curso), destinadas preferentemente ao persoal dos corpos e forzas de seguridade do Estado, das unidades adscritas a esta comunidade autónoma, e das policías locais, que faga funcións de colaboración en materia de transporte; estas prazas non se computarán para os efectos de cálculo do número máximo de asistentes por curso, nin se acumularán ás prazas dispoñibles no caso de non se cubriren por esta Administración.
Artigo 15º.-Xustificación do cumprimento da finalidade e da aplicación dos fondos.
1. Procederá o pagamento das subvencións unha vez que se xustifique documentalmente a realización das actividades e gastos para os que foron outorgadas, nos prazos establecidos na resolución de outorgamento e nos termos previstos no punto 4.
2. O pagamento previsto no número anterior poderá efectuarse mediante pagamentos parciais mensuais, á conta da liquidación definitiva, a medida que o beneficiario xustifique os investimentos realizados. Estes pagamentos non poderán superar o 80% da subvención concedida.
Igualmente, o interesado poderá solicitar un adianto do 10% do importe da axuda concedida, estando sometido ás obrigas de xustificación en prazo e reintegro; para tal fin, o beneficiario presentará unha petición xunto cunha xustificación dos custos que cobre o dito adianto.
3. En todo caso, antes do 20 de decembro do ano para o que fosen outorgadas as axudas, terá que pór a dispor da Subdirección Xeral de Ordenación do Transporte a xustificación completa dos gastos correspondentes á actuación subvencionada, achegando a documentación a que se refire o número seguinte.
4. Toda canta documentación sexa precisa para a adecuada xustificación da actividade e conseguinte investimento deberá ser presentada directamente ante a Subdirección Xeral de Ordenación do Transporte da Dirección Xeral de Transportes.
A xustificación do cumprimento da finalidade para a que se outorgou a subvención farase mediante conta xustificativa na cal se incluirán os xustificantes de gasto, e incorporarase tamén unha declaración complementaria sobre o conxunto das axudas solicitadas, tanto concedidas como pendentes de aprobación, que para ese mesmo proxecto se pedisen a outras administracións públicas ou ás súas entidades vinculadas ou dependentes.
Os gastos correspondentes a actividades realizadas externamente acreditaranse mediante facturas e resgardos das transferencias bancarias dos correspondentes pagamentos.
Deberá achegarse ademais relación de asistentes aos cursos ou seminarios, número do DNI e sinatura de cada un, así como enderezo completo e teléfono de contacto.
Artigo 16º.-Realización das actividades.
1. As actividades obxecto de subvención deberán desenvolverse segundo a planificación proposta na solicitude, concretando as datas exactas de realización, unha vez se confirme a asistencia mínima prevista para cada actividade.
Non se poderán realizar as actividades e, polo tanto, xustificar o gasto correspondente, de non se confirmar a asistencia mínima prevista para a propia actividade.
2. Para o adecuado seguimento das actividades, e facilitar o control do destino das subvencións, a Dirección Xeral de Transportes poderá establecer na propia resolución de outorgamento das axudas, ou nun acto posterior, a obriga por parte dos beneficiarios de que se lle comunique á Subdirección Xeral de Ordenación do Transporte, unha vez garantida a asistencia mínima prevista para cada actividade, o programa (calendario e horarios) concreto de cada curso, seminario ou xornada, fixando un prazo para tal fin de non menos de 5 días naturais de antelación ao seu inicio; neste caso, poderá determinarse que, cando menos con tres días naturais de antelación, se teña que comunicar a esta dirección xeral a relación de asistentes admitidos á realización da actividade, coa indicación do seu nome e apelidos, documento de identidade, enderezo e teléfono de contacto.
As comunicacións antes referidas serán cursadas, se é o caso, por correo electrónico, ao enderezo indicado no artigo 7 da orde pola que se establecen estas bases reguladoras, ou ao que se indique na respectiva resolución de convocatoria, se é o caso; para garantir a súa adecuada recepción, a Subdirección Xeral de Ordenación do Transporte poderá exixirlles aos beneficiarios da axuda, en calquera momento, que esta documentación se presente, neses mesmos prazos, polos medios ordinarios previstos na Lei 30/1992, do 26 de outubro, de réxime xurídico das administracións públicas e do procedemento administrativo común.
3. A Subdirección Xeral de Ordenación do Transporte poderá acordar, en relación con determinadas actividades, e co fin de garantir o adecuado control, que o beneficiario remita, por medios telemáticos, ao inicio de cada sesión en que se constitúa a actividade, a relación diaria de asistentes así como os partes de incidencias que poidan resultar procedentes.
Artigo 17º.-Subcontratación.
1. Os beneficiarios das subvencións poderán subcontratar a realización dos cursos ou seminarios ata o total da actividade subvencionada. Non se considerará subcontratación a realización dos cursos por unha asociación profesional integrada na beneficiaria ou polas mesmas entidades que integran a beneficiaria.
2. De acordo co disposto no artigo 27 da Lei 9/2007, do 13 de xuño, de subvencións de Galicia, cando a actividade concertada con terceiros exceda o 20% do importe da subvención e o devandito importe sexa superior a 60.000 euros, a subcontratación estará sometida ao cumprimento dos seguintes requisitos:
a) Que o contrato se asine por escrito.
b) Que a súa celebración a autorice previamente a persoa titular da Dirección Xeral de Transportes. Esta autorización deberá outorgarse no prazo de quince días desde a data de entrada da solicitude nos servizos centrais deste órgano administrativo, e entenderase outorgada se transcorre o devandito prazo sen notificarse a resolución.
3. Non poderá fraccionarse un contrato co obxecto de diminuír a súa contía e eludir o cumprimento dos requisitos exixidos no punto anterior.
4. En ningún caso poderá concertar o beneficiario a execución total ou parcial das actividades subvencionadas con:
a) Persoas ou entidades incursas nalgunha das prohibicións do artigo 10 da citada Lei 9/2007.
b) Persoas ou entidades que percibisen outras subvencións para a realización da actividade obxecto de contratación.
c) Intermediarios ou asesores en que os pagamentos se definan como unha porcentaxe de custo total da operación, a menos que o devandito pagamento estea xustificado con referencia ao valor de mercado do traballo realizado ou os servizos prestados.
d) Persoas ou entidades vinculadas co beneficiario, salvo que a contratación se realice de acordo coas condicións normais de mercado e se autorice previa e expresamente pola Dirección Xeral de Transportes.
e) Persoas ou entidades solicitantes de axuda ou subvención nesta mesma convocatoria.
5. De acordo co artigo 29.3º da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 12.000 euros, o beneficiario deberá solicitar como mínimo tres ofertas de diferentes provedores, con carácter previo á contracción do compromiso para a realización do curso ou seminario, salvo que polas especiais características dos gastos subvencionables non exista no mercado suficiente número de entidades que o poidan realizar.
A elección entre as ofertas presentadas, que deberán achegarse na xustificación, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
Artigo 18º.-Incumprimento, reintegros e sancións.
1. O incumprimento das obrigas contidas nestas bases, na orde de convocatoria ou no resto da normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
2. Para facer efectiva a devolución a que se refire o número anterior tramitarase un procedemento de reintegro, que se axustará ao previsto nos artigos 32 e seguintes da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 19º.-Control.
1. A Dirección Xeral de Transportes poderá levar a cabo, directa ou indirectamente, as actividades de inspección que considere oportunas para controlar o cumprimento da finalidade das axudas que se concedan.
2. Ademais do anterior, as axudas estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estarán sometidas ás actuacións de comprobación previstas na lexislación do Tribunal de Contas e do Consello de Contas.
Artigo 20º.-Remisión normativa.
Para todo o non regulado nestas bases observarase o previsto na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, así como nos preceptos básicos da Lei 38/2003, do 17 de novembro, xeral de subvencións, e no resto de normativa que resulte de aplicación.
Disposicións adicionais
Primeira.-Habilitación de melloras ofimáticas.
1. A Dirección Xeral de Transportes poderá establecer modelos de documentos homologados e uniformes para a remisión de información, que serán obrigatorios para os beneficiarios das axudas a partir da comunicación pola Administración da súa posta á disposición.
2. Igualmente, a Dirección Xeral de Transportes poderá habilitar unha aplicación informática que, vía web, permita a transmisión da información referente aos servizos prestados.
Neste caso, a partir da súa posta en funcionamento, a cobertura de modelos, a remisión de datos de actividades, asistencias e incidencias, e demais comunicacións previstas nesta orde como de transmisión por medios dixitais ou electrónicos, substituirase pola súa carga por parte do beneficiario no contorno da indicada aplicación, resultando obrigatoria para este.
Segunda.-Tratamento de datos persoais.
1. Créase, na Consellería de Política Territorial, Obras Públicas e Transportes, o ficheiro con datos de carácter persoal que se especifica no anexo V desta orde.
2. Os datos de carácter persoal rexistrados no ficheiro que se crea só serán utilizados para os fins expresamente previstos e por persoal debidamente autorizado polo titular do órgano responsable do ficheiro.
3. A responsabilidade sobre o ficheiro que se crea correspóndelle á Dirección Xeral de Transportes.
A persoa titular do devandito órgano administrativo adoptará as medidas de xestión e organización necesarias para asegurar a confidencialidade, seguridade e integridade dos datos, así como as dirixidas a facer efectivas as garantías, obrigas e dereitos recoñecidos na Lei orgánica 15/1999.
O ficheiro desenvolverase co nivel de seguridade previsto no referido anexo, e de acordo co previsto no Real decreto 994/1999, do 11 de xuño, polo que se aproba o Regulamento de medidas de seguridade dos ficheiros automatizados que conteñan datos de carácter persoal.
Disposición derradeira
Única.-Habilitación para o desenvolvemento.
Facúltase a persoa titular da Dirección Xeral de Transportes para que dite as resolucións que sexan precisas para o desenvolvemento e aplicación destas bases.
Ver referencia pdf "10700D006P017.PDF"
ANEXO V
Modelo de ficheiro de datos de carácter persoal
Ficheiro: base de datos de solicitantes de axudas para a formación en relación co transporte por estrada en Galicia, e de asistentes ás actividades formativas subvencionadas.
1. Finalidade do ficheiro e usos previstos: facilitar a tramitación dos expedientes de concesión das axudas previstas nas correspondentes bases reguladoras e ordes de convocatoria, e facer o seguimento da asistencia ás actividades e do seu aproveitamento.
2. Persoas e colectivos afectados: asociacións e federacións de transportistas que poidan ter a condición de beneficiarios das axudas, e particulares que asistan ás referidas actividades.
3. Procedemento de recollida de datos: os datos obtéñense ben das solicitudes que presentan os interesados mediante a formalización de formularios en soporte papel ou dixital, ben dos restantes ficheiros autorizados e existentes na Dirección Xeral de Transportes; os datos referentes aos asistentes ás actividades obteranse da información trasladada polos beneficiarios das subvencións, organizadores daquelas actividades, e do propio labor de inspección ou control que, directa ou indirectamente, faga a Administración.
4. Estrutura básica do ficheiro: base de datos.
5. Tipos de datos de carácter persoal que inclúe:
Datos de carácter identificativo: NIF ou DNI; nome e apelidos; enderezo e teléfono.
Datos económicos: conta bancaria (só os beneficiarios das axudas).
Información referente ao desenvolvemento da actividade e ao seu aproveitamento.
6. Cesións de datos previstas: non se prevén cesións.
7. Órgano da Administración responsable do ficheiro: Dirección Xeral de Transportes.
8. Servizos ou unidades ante os que se poden exercer os dereitos de acceso, rectificación, cancelación ou oposición: Consellería de Política Territorial, Obras Públicas e Transportes. Dirección Xeral de Transportes. Praza de Europa, 5 A-2º andar, Área Central-As Fontiñas, 15707 Santiago de Compostela.
9. Medidas de seguridade: nivel básico.